
DANSK BAPTIST-FORLAG. 


D- er vaagnet en ny og glædelig Interesse for 
Bibelen i Danmark. Mange Ting viser dette. Den 
»Bibelbog for Skole og Hjem", som Johannes Peter- 
sen og Dr. Edv. Lehmann udgav i 1909, har vundet 
ikke saa lidt Indpas i den højere Skole, hvad man 
kan se deraf, at den er udkommet i en ny Udgave. 
Men ganske særlig har Bibelskolen under Pastor 
'Skovgaard-Petersens Ledelse vundet stor Tilslutning. 
Ved kristelige Møder har troende Mennesker ofte 
deres Bibel med, og der er ingen Tvivl om, at Brugen 
af Bibelen i Hjemmene og i Lønkammeret er taget 
mægtigt til i de senere Aar. 

Dette kan ikke undgaa at sætte Spor. 

At det gør det, har man et Eksempel paa i den 
Tale, der nu i evangeliske Kredse inden for Folkekirken 
saa ofte lyder om et Emne som CGenfødelsen. Man 
kan ikke saa sjælden nu høre en Taler komme ind 
paa dette Emne, uden at han saa meget som om- 
taler Daaben. Og selv om han, som f. Eks. Pastor 
Skovgaard-Petersen ved Nyborgmødet i 1914, sætter 
Daab og Genfødelse i Forbindelse med hinanden — 
hvad det Ny Testamente maaske ogsaa gør en eller 
to Gange — bliver hans Tale derom dog ofte betydelig 
mere bibelsk end den Tale, der lød om Genfødelsen 
for 15— 20 Aar siden. 

Den alvorlige Beskæftigelse med Bibelen fører nød- 
vendigvis oprigtige Kristne til at tænke mere bibelsk, 


Og det er godt, at det er saaledes. Thi sand Kristen 
dom maa, hvad baade det personlige Kristenliv og 
Menighedslivet angaar, have sin Norm i Bibelen, og 
da særlig i det Ny Testamente. 

Bibelen er Guds Aabenbaring til Menneskene. Eller 
rettere: det gamle Testamente afspejler og indeholder 
den Aabenbaring, han ved Profeter og hellige Mænd 
gav sit gamle Ejendomsfolk, Jøderne; det Ny Testa- 
mente gør det samme med den Aabenbaring, han 
gav i Tidens Fylde ved sin enbaarne Søn. 

Om Gud nogensinde, f. Eks. i de sidste Tider, vil 
give en yderligere Aabenbaring af sin Naade og af 
sin Villie, .det kan ingen sige. Men jeg ser ingen 
som helst Grund til at vente det. Thi det Ny Testa- 
mente tegner Jesu Frelserskikkelse for os, saadan 
som de, der først troede paa ham, saa ham, og netop 
saadan som Syndere til alle Tider behøver ham. Det 
gengiver de livsalige Ord han talte, saadan som hans 
Venner og de, der flokkedes om ham, hørte dem; og 
de Ord har samme Magt over Menneskehjerter nu 
som dengang. Det giver os et tydeligt Billede af hans 
Riges Grundlæggelse og første Udbredelse, et Mønster 
for Missionsarbejde, som kun til Skade for Guds Sag 
er blevet fraveget. Det rummer den Udfoldelse af 
Evangeliets Sandheder, som Helligaanden gav de 
første Budbærere, især Apostelen Paulus; og mere 
Teologi end Paulus' behøver vi vist ikke. Det inde- 
holder Herrens Befalinger og hans Forjættelser, baade 
dem, han selv udtalte, og dem, han ved Aanden gav 
sine første Vidner at udtale, og saadan som vi har 
Brug for dem til Dagenes Ende for at kunne følge 
ham og tjene ham. Og indtil i Dag har Gud i hvert 
Fald ingen anden eller yderligere Aabenbaring givet. 

Der har levet mange store Vidner og mange 

benaadede Herrens Tjenere siden hin første Tid, men 
ingen, som har haft ny Aabenbaringer at bringe; de 
henter alle deres Vidnesbyrd fra hin gamle Aaben- 
baring, fra Bibelen, fra det Ny Testamente. 

Det er sandt nok: der er den ,Apostoliske Be- 
kendelse" (hvis Historie ingen dog hidtil har kunnet 
udrede); men den siger jo intet, som ikke findes i 
i Bibelen, og om den gjorde, vilde vel de fleste, som 
bygger paa den her til Lands, tage Afstand fra den. 

Der er jo ogsaa den kirkelige Tradition. Men de 
allerfleste vil vist erkende, at meget af det, den 
bringer, ikke blot er ,af Mennesker", men ogsaa af 
det onde. Hvad godt den indeholder, er udsprunget 
af Bibelens Aand og Bogstav. 

Nej, naar vi vil vide afgjort og helt, hvad der er 
sand Kristendom, og hvad et sandt Kristenliv og et 
helligt Menneskeliv er, saa maa vi tilbage til Bibelen, 
til det Ny Testamente. Og vi har det Løfte af Herren, 
at naar vi kommer til dette Ord i Tro og med ydmygt 
og lydigt Sind, saa skal Helligaanden lære os alle 
Ting og minde os om alle Ting, som han har sagt. 

Dette Standpunkt har vi Baptister altid søgt at 
hævde. At vi i det personlige Kristenliv har gennem- 
ført det bedre end mange sande Guds Børn, som 
hører til andre Trossamfund, det mener vi ikke; 
sande Guds Børn er — trods alle Misforstaaelser og 
trods alle menneskelige Forskelligheder — til alle 
Tider og paa alle Steder eet og ens i det dybeste og 
største. Men vi har søgt at hævde dette Standpunkt 
konsekvent, ogsaa hvad Daaben og Nadveren og 
Menighedens Liv og Orden angaar. 

Paa disse Omraader har derimod ikke blot de 
mere end halvverdslige Landskirker, men ogsaa mange 
troende baade inden for dem og uden for dem, levet 

med mer eller mindre forkrøblede Synsmaader, efter 
den Tale, det Ny Testamente fører, og det Ideal, det 
opstiller. Og vi vilde gerne efter den Naade, Herren 
giver os, bidrage til en klarere Forstaaelse af disse 
Ting. Min Opgave her skal da være at tale om, hvad 
det Ny Testamente lærer os om Menighedsorden og 
Menighedsliv. 


Det Ord i vort Ny Testametne, som er oversat 
»Menighed", hedder ekklesia. Det er et ædelt Ord; 
thi det er Navnet paa Folkeforsamlingen i de græske 
Stater i Frihedstiden. Den svenske Bibel oversætter 
det smukt og godt med ,fårsamling"; vort ,Menig- 
hed" derimod kommer af Ordet menig", som dels 
havde en mere ædel Betydning: ,det almene", dels 
en simplere Betydning: ,det almindelige", og denne 
sidste Betydning har nu sejret over den første. Men 
det tænker vi jo i Almindelighed ikke paa. Forresten 
er det godt for os at tænke paa, at i Guds Menighed 
skal vi alle i vore egne Øjne være ,menige" og Jesus 
alene stor; vi er dog i hans Øjne ,en udvalgt Slægt, 
et kongeligt Præsteskab." (1. Pet. 2, 9.) 

Naar vi nu tager vort Ny Testamente for os og 
ser efter, hvorledes det taler om Begrebet Menighed, 
saa vil vi finde, at det næsten udelukkende nævner 
stedlige Menigheder. Apostlenes Gerninger taler om: 
Menigheden i Jerusalem (5, 11; 8, 1. 3; 11, 22), 
Menigheden i Antiokia (13, 1), de Menigheder, Paulus 
stiftede paa sin første Missionsrejse (14, 23), Menig- 
hederne i Syrien og Kilikien (15, 41), Menigheden i 
Efesus (20, 17). — Paulus skriver til eller om Me- 
nigheden i Kenkreæ (Rom. 16, 1), ,Hedningernes 
Menigheder" (Rom. 16, 4), alle Kristi Menigheder" 
(Rom. 16, 16), Menigheden i Korinth (1. Kor. 1, 2), 

,Menighederne i Asien" (1. Kor. 16, 19), Makedoniens 
Menigheder (2. Kor. 8, 1), »aålle Menighederne" (2. 
Kor. 11, 28), Menighederne i Galatien (Gal. 1, 2), 
Thessalonikernes Menighed (1. og 2. Thess. 1, 1). — 
Johannes skriver Sendebreve til syv Menigheder i 
Lilleasien (Aab. 2. og 3. Kp-). 

Hver saadan Menighed var en selvstændig Or- 
ganisation og handlede som saadan under den 
Helligaands Ledelse. Menigheden i Antiokia vælger 
og udsender paa den Maade Barnabas og Saulus som 
Hedningemissionærer (Ap. G. 13, 1—4), og senere 
sender den de samme to med et vanskeligt Spørgs- 
maal til Menigheden i Jerusalem (Ap. G. 15, 1—3). 
I Jerusalem har Apostlene en særlig Indflydelse; men 
det er dog ,hele Menigheden" og dens »Ældste", 
som sammen med Apostlene affatter et Svar paa det 
modtagne Spørgsmaal og vælger Mænd til at rejse 
til Antiokia med det. (V. 22.) 

Paulus anerkender denne Selvstændighed, ogsaa 
hos de Menigheder, han selv havde stiftet. Et talende 
Vidnesbyrd derom har vi i Korinthierbrevene. Det 
drejer sig om et Tilfælde af grov Synd. Paulus skri- 
ver til dem i Harme og i dyb Sorg, og visselig og- 
saa med apostolisk Myndighed, om hvad de burde 
gøre. Men han udelukker ikke Overtræderen; det 
krævede han, at Menigheden skulde gøre (1. Kor. 
5, 4. 5.), — hvilket ogsaa synes at være sket ved en 
Flertalsbeslutning (2. Kor. 2, 6: ,de fleste"). Senere 
formaner Paulus dem til at ,vedtage" den samme 
Mands hjertelige Genoptagelse i Menigheden (2. Kor. 
2, 8 fi.) Det var dem, der skulde gøre det. 

Selv Apostlenes Myndighed over de enkelte Menig- 
heder synes altsaa at have været langt ringere end den, 
der i protestantiske Kirkesamfund udøves af Biskop 

perne og lignende Myndigheder for slet ikke at tale 
om Kultusministrene. 

Her i Danmark bruges Ordet Menigheden" hyp- 
pigt om alle troende, eller maaske snarere om alle 
Kirkegængere, som et Hele. I det Ny Testamente 
bruges Ordet maaske ogsaa enkelte Gange om alle 
troende tilsammen. De fleste mener, at det gør. Det 
er dog tvivlsomt, om de har Ret. Hebr. 12, 23 (,de 
førstefødtes Menighed, som er indskrevne i Himme- 
len") kan ikke godt komme i Betragtning, da alle 
Udtrykkene i Sammenhængen er brugt billedlig. Ap. 
G. 9, 31. heller ikke, da det blot er Menighederne 
inden for et bestemt Landomraade, som her sammen- 
fattes under eet; og desuden er det slet ikke afgjort, 
at der ikke skulde staa ,Menighederne", som i vor 
gamle Oversættelse. Ef. 1, 22; 3, 10; 5, 25. 27. 
29, 32. plejer man at tillægge størst Vægt; men det 
er dog lige saa rimeligt, at Paulus paa disse og lig- 
nende Steder blot bruger Ordet i en vis almen Be- 
tydning, ligesom naar vi taler om Kvinden" eller i 
Naturhistorien om ,Hesten", Løven" osv. Snarere 
maatte det siges, at Herren selv har brugt Ordet om 
alle sine under eet (Math. 18, 17.); men det var jo 
paa et Tidspunkt, da endnu ingen stedlige Menig- 
heder var stiftede. — Det Resultat, vi da kommer til, 
er, af Ordet , Menighed i det Ny Testamente næsten 
eller aldeles udelukkende betegner en stedlig, selv- 
stændig Forsamling af Kristne. Nogen Myndighed 
over den findes ikke ud over den aandelige Myndig- 
hed, som Apostlene maatte udøve. Jesus alene var 
Hovedet. — At saadanne selvstændige Menigheder, 
sammenbundne alene ved fælles Tro og ved fælles 
Kærlighed til hverandre og til Herren, alligevel kan 
»holde sammen" fuidt saa godt som noget Kirkesamfund 

med Centralstyre og overordnede Myndigheder, derfor 
er i den nyere Tid Baptister og Kongregationalister 
Verden over et tilstrækkeligt Bevis. 


En anden almen Betegnelse er ,Kirken=. Ordet 
kan paa Dansk (thi det stammer fra Græsk) gengives 
ved ,Herrens" og derfor kan det bruges baade om 
»Herrens Hus" og om , Herrens Disciple". Det findes 
slet ikke hverken i disse eller i andre moderne Be- 
tydninger i det Ny Testamente". Men i Betydningen 
»den troende Kristenhed" er det et brugbart Ord, 
og vi gør jo intet forkert i at bruge hverken det 
eller ,Menigheden" (i dansk Betydning), naar vi blot 
ikke lader denne vor Brug af Ordene forplumre vor 
Forstaaelse af det Ny Testamentes Lære om Menig- 
heden. 


Optagelsen i Menigheden skete ved Daaben. (Ap. 
G, 2, 41: ,De som nu tog mod hans Ord, blev døbte, 
og der føjedes paa samme Dag omtrent tre Tusinde 
Sjæle til.) Denne foretoges ved Neddykkelse (Rom. 
6, 4: ,Vi blev altsaa begravne med ham ved Daaben") 
i den treenige Guds Navn (Math. 28, 19). Forudsæt- 
ningen for Daaben var Tro paa Jesus (Mark. 16, 16: 
»Den som tror og bliver døbt, skal blive frelst"), og 
at det er en levende Tro, der er Tale om, kan vi 
bl. a. se af Paulus Breve til Menighederne; han kalder 
der Medlemmerne ,hellige", hellige og troende" 
(Kol. 1, 1), og Brevenes hele Indhold viser, at han 
betragter dem, han skriver til, som omvendte Men- 
nesker. 
7) I den engelske Bibel saavel som i engelsk Sprogbrug bruges 
Ordet Kirke (Church) ogsaa om den enkelte Menighed, altsaa 
som Gengivelse af det græske ekklesia. 

Ingen spæde eller umyndige Børn blev døbte. 
Det kan vi vide ikke blot af det Ny Testamentes 
fuldstændige Tavshed med Hensyn til Barnedaab og 
ud fra selve Daabens Væsen, idet den forudsætter 
personlig Tro; men det fremgaar ogsaa deraf, at 
Børn af Menighedens Medlemmer ikke som saadanne 
betragtedes som Medlemmer. I Korinth synes man 
at være faldet i Tvivl om, hvorvidt en troende Mand 
eller Hustru kunde leve sammen med en vantro Ægte= 
fælle. Var ikke en saadan Ægtefælle vanhellig og 
og uren? Paulus siger herom, at der intet vanhelligt 
eller urent var i et saadant Samliv; den vantro Ægte- 
fælle var nemlig ,helliget" ved den troende. 1 mod- 
sat Fald, føjer han til, vilde jo ogsaa eders (der staar 
ikke ,deres") Børn være ,urene, men nu er de hellige". 
Menighedens endnu ikke omvendte og troende Børn, 
stod altsaa i lignende Forhold til Menigheden som 
troende Medlemmers uomvendte Ægtefæller. (1. Kor. 
7, 14.) Men at de var Genstand for Omhu og Kær- 
lighed, kan vi slutte alene deraf, at Herren selv havde 
vist dem en særlig Kærlighed. Vore Dages Søndags- 
skole-Arbejde er ganske i det Ny Testamentes Aand. 

At der øvedes Menighedstugt i det Ny Testa- 
mentes Menigheder, har vi allerede set af 1. Kor. 
5. Kap. (Mærk yderligere V. 9—13.) Og flereandre 
Steder, f. Eks. 2. Thess. 3, 6. 14, viser det samme. 
Ja, Herren har selv givet Anvisning dertil; i det ene 
af de to Tilfælde, hvor vi ved, han talte om Menighe- 
den (Math. 18, 15—17), gør han denne til højeste Instans, 
naar en Broder er blevet forurettet af en Broder. 
(Sml. 1. Kor. 6, 1. ff.) Men at denne Tugt er blevet øvet 
med Skaansomhed og kun i Tilfælde af alvorlige 
Overtrædelser, fremgaar af de mange Ting i Menig- 
hederne, som Paulus revser strengt uden at henvise 

til Menighedstugten. Tugtens Formaal var Hævdelsen 
af Menighedens og” Herrens Ære, men ogsaa den 
faldnes Oprejsning og Frelse. (1. Kor. 5, 5.) 


Hvorledes blev nu en saadan udad til selvstændig 
Menighed Jedet og styret? 

Lad os tage en af dem for os, den Menighed, 
som Paulus vel stod i det mest inderlige Forhold til, 
Filippensermenigheden. 

Vi har jo et Brev fra Paulus til denne Menighed. 
Det begynder saaledes: ,Paulus og Timotheus, Kristi 
Jesu Tjenere, til alle de hellige i Kristus Jesus, som 
ere i Filippi, med Tilsynsmænd og Menighedstjenere." 

Her nævnes to Slags Embedsmænd i Menigheden. 
De første kaldes 7ilsynsmænd. Det er en Oversæt- 
telse af det græske Ord, som paa Dansk og andre 
moderne Sprog er blevet til Biskop" og i vor gamle 
Oversættelse undertiden gengives ved dette Ord (f. 
Eks' i 1. Tim. 3, 1). Men det var ikke Biskopper 
i en senere Tids Forstand; deres Embede gjaldt kun 
den enkelte Menighed. De samme Mænd kaldes og- 
saa , Ældste" (Ap. G. 14, 23; 15, 4. 6. 22; 20, 17. 
28; 1. Tim. 5, 17). Af det sidste Sted ser vi, at de 
tillige undertiden kaldtes Forstandere". (Se ogsaa 
1. Thess. 5, 12.) 

Disse Mænd var Menighedens Styrere og aandelige 
Ledere (de nævnes ogsaa engang ,Hyrder og Lærere". 
Bf. 4, 11). 

Menighedstjenerne finder vi sikkert Oprindelsen 
til i Ap. G. 6, 1—6. De skulde være aandelige Mænd 
og ustraffelige" i Vandet ligesom Tilsynsmændene 
(. Tim. 3, 1—13); men deres Gerning var især at 
tage Vare paa Menighedens timelige Sager. Der tales 
ogsaa om Menigheds-7/enerinder. (i. Eks. Rom. 16, 1.) 

Vi ser af Ap. G. 6, 3, at de første »Menigheds- 
tjenere" blev valgte (,udsete”) af Menigheden og 
derefter ,indsatte" af Apostlene. Vi har set, at Me- 
nigheden i Antiokia, som Menighed, sendte Barnabas 
og Paulus til Jerusalem (Ap. G. 15, 2. 3.), og at 
»Menigheden" i Jerusalem deltog i Valget af dem, 
der skulde tejse med tilbage (V. 22); 2. Kor. 8, 19 
taler om, at en ukendt Prædikant var »udvalgt" af et 
Antal Menigheder til et bestemt Hverv. Dette er et 
Eksempel paa, at Menigheder kunde handle i Forening, 
som jo ogsaa fri Menigheder nu gør ved fælles Hed- 
ningemissions- eller fælles Skolevirksomhed f. Eks. 
Ganske naturligt øvede Apostlene stor Myndighed i 
de unge Menigheder; men det skinner tydeligt igen- 
nem, at de i hvert Fald opdrog dem til selv af vælge 
deres Embeds- og Bestillingsmænd. 

Vi ser længere fremme i Filippenserbrevet, at Me- 
nigheden havde sendt en af sine Prædikanter, Epa- 
froditus (2, 25), til Paulus med en Gave, og at Paulus 
havde Regning over givet og modtaget" med denne 
Menighed (4, 15. fi.). Vi har forud set, at Korinthier- 
menigheden , forsamlede" [i et Menighedsmøde], øvede 
Menighedstugt. Det Billede, vi faar af alt dette, er 
da, af Menighederne gennem Menighedsmøder styrede 
deres egne Anliggender. 

Men dette maa ikke forstaas saadan, at Menig- 
hederne har været ,Foreninger", hvor alt først og 
fremmest gik efter Paragrafier og parlamentariske 
Regler. Baade 1. Kor. 5, 4. og Ap. G. 13, 2. viser, 
at det ideale Selvstyre" i Menigheden var undergivet 
Menighedens Herres og Helligaandens Ledelse. Der- 
for har tilvisse ogsaa Apostlenes Myndighed og hvad 
aandelig Myndighed, der fandtes hos Tilsynsmænd i 
Menighederne, betydet meget ved alle Afgørelser. 

Tilsynsmænd (der har vist for det meste været 
flere i hver Menighed) og Menighedstjenere var de 
to faste Embeder, hvad baade Fil. 1, 1. og 1. Tim. 
2, 1—18 viser. Men de enkelte Menigheder kunde 
ogsaa have særlige Missionærer (,,Evangelister"), 
som vi ser af Ef. 4, 11. Ap. G. 21, 8. (Sml 8, 2.). 
Og de kunde have særlige Mænd med profetisk Gave 
(Ef. 4, 11; Ap. G. 11, 27). Maaske heller ikke 
»Lærerne" altid var Forstandere. 

Endnu er her blot at tilføje, at de, som arbejdede 
i Evangeliets Tjeneste, blev underholdte af Menig- 
heden. Paulus lagde stærk Vægt paa dette (Gal. 
6, 5. ff.), skønt han af praktiske Grunde intet vilde 
modtage selv (1. Kor. 9. Kap.) undtagen af Menig- 
heden af Filippi. 

Jeg har med alt dette kun givet et Omrids af de 
Rammer, inden for hvilke Livet i de første Menigheder 
levedes. Men disse Rammer er vigtige; de er Karret, 
hvori det kostelige aandelige Indhold skulde rummes, 
og de er blevet til under Herrens egen og hans 
Apostles og Helligaandens Vejledning. Det er Kristen- 
hedens Verdsliggørelse, der har ført den bort fra dem, 
og det vilde faa mægtig Betydning for Guds Rige, 
om de troende vende tilbage til dem igen. 

De første Menigheder talte ,ikke mange vise efter 
Kødet, ikke mange mægtige, ikke mange fornemme« 
(1. Kor. 1, 26). Mange hørte sikkert til den foragtede 
Trælleklasse; men ,,det for Verden uædlede og ringe- 
agtede, det, som intet var, udvalgte Gud for at gøre 
det, som var noget, til intet« (1. Kor. 1, 28.). 

Og dog har disse i Verdens Øjne ringe Forsam- 
samlinger givet Stødet til en Verdenserobring, fordi 
Herren var mægtig i dem. 








14 


Det var vel et Mindretal, som kunde læse. Men 
deres Bibel var ellers det gamle Testamente. Og af 
dette blev der læst op ved Gudstjenesten. En Menig- 
hed kunde jo ogsaa være saa lykkelig at eje et Brev 
fra Paulus, eller maaske Afskrift af et eller flere. 
Maaske ogsaa en af de Beretninger, som Lukas siger, 
at mange havde taget sig for at skrive om Herrens 
Liv og Gerning; Paulus kunde i hvert Fald formane 
dem til at lade Herrens Ord bo rigelig iblandt sig. 
(Kol. 3. 16.) At der var baade Sang i Forsamlingen 
og i Hjemmene, ved vi. De kunde ,,tale hver- 
andre til med Salmer, Lovsange og aandelige Viser", 
og de kunde synge med Ynde i deres Hjerter for 
Herren (Ef. 5, 19.), og der var megen Bøn ved deres 
Sammenkomster. 

Der var maaske ikke nær altid nogen, som kunde 
føre Ordet ved Gudstjenesterne. Men der var en 
Rigdom af aandelige Gaver: Tungetale og Udlægning 
deraf, og mange andre Slags Tale, foruden Gaver til 
kraftige Gerninger". Disse Gaver blev ikke altid 
brugt viseligt (1. Kor. 12). Og de var da heller ikke 
bestemte til uden videre at vedvare. Det var derimod 
de tre store: Den levende 7r0, Evigheds-Haabet og 
den virksomme Kærlighed (1. Kor. 13, 8—13), som 
trods alle Skrøbeligheder ogsaa hos disse første Dis- 
ciple lyser med en Glans, der endnu over 1800 Aar 
efter øver sin Magt over Menneskehjerter. 

Men jeg kan lige saa gerne slutte her; jeg kan 
dog ikke udtømme denne Side af Emnet. Til en 
Skildring af det mangfoldige og rige, aandelige Liv, 
som rørte sig indenfor de Menighedsrammer, jeg her 
har forsøgt at pege paa, kunde vi bruge det meste 
af hvad vort Ny Testamente rummer. Og naar vi 
fordyber os i dette og sammenligner dermed vore 

Dages uendelig megen Navn-Kristendom, da maa vi 
nok udbryde med Brorson: 


Ak, naar jeg de første Guld-Kristne betragter, 
Den Iver, den Møje, den Kamp, de har haft, 

Og mærker, hvad nu er vor Kristendoms Fagter, 
Da hører vi Navnet, men hvor er dens Kraft? 
Det gjordes fornøden, 

De fleste fra Døden 

Ret grundig og fyndig til Jesus sig vendte, 

Til hvilken de første i Kærlighed brændte. 


